मुंबई विस्फोट : इस्तेमाल दुपहिया चुराने वाला गिरफ्तार  
एटीएस ने उस व्यक्ति की गिरफ्तारी की है जिसने उस दुपहिया वाहन की चोरी की थी जिसका इस्तेमाल आतंकवादियों ने किया था।
तेरह जुलाई को मुंबई में हुए बम विस्फोट मामले में महाराष्ट्र के आतंकवाद रोधी दल (एटीएस) ने उस व्यक्ति की गिरफ्तारी की है जिसने उस दुपहिया वाहन की चोरी की थी जिसका इस्तेमाल आतंकवादियों ने जावेरी बाजार में बम रखने के लिए किया था।  केंद्रीय गृह मंत्रालय के सूत्रों ने कहा कि इस व्यक्ति को परसों ही हिरासत में लिया गया था और बीती रात इसकी गिरफ्तारी दिखाई गई।  हालांकि, एटीएस इस गिरफ्तारी को बहुत महत्वपूर्ण कदम के रूप में नहीं देख रही है।  सूत्रों का कहना है कि दुपहिया चुराने वाले इस व्यक्ति को संभवत: आतंकवादी समूह से संबंधित कोई जानकारी नहीं है जिन्होंने जावेरी बाजार में बम रखा था और विस्फोट में दस लोगों की जान चली गई थी।  इससे पहले सुरक्षा एजेंसियां उस होंडा एक्टिवा कार के मालिक से पूछताछ कर चुकी हैं जो जावेरी बाजार में विस्फोट स्थल के बहुत नजदीक पाई गई थी। इस कार का नंबर एमएच-01-एएस 718 था। पुलिस ने पूर्व में एक गुजराती व्यवसायी के अर्जुन सिंह नामक कर्मचारी को भी हिरासत में लिया था। ऐसा तब किया गया था जब पुलिस ने पाया कि विस्फोट स्थल पर एक और क्षतिग्रस्त दुपहिया पाया गया था और यह सिंह से संबंधित था। उसने पुलिस को बताया था कि विस्फोट से कई घंटों पहले ही उसका स्कूटर चोरी कर लिया गया था।